Ouers terug in hof oor behandeling vir siek kleuterZachary de Wet is verlede jaar met mukopolisakkaridose‑tipe 2, ook bekend as Hunter‑sindroom, gediagnoseer. (Foto: Verskaf) Michaney en Jacques de Wet sal Dinsdag weer saam met Rare Diseases South Africa (RDSA) in die Pretoriase hooggeregshof wees om Medihelp opnuut te probeer dwing om vir hul seun, Zachary (3), se behandeling vir Huntersindroom te betaal. Dít volg nadat die Raad op Mediese Skemas (RMS) vroeër die maand beslis het dat dié mediese fonds nie vir die peperduur behandeling hoef te betaal nie, waarop Medihelp dit summier gestaak het. Elaprase is ŉ ensiemvervangingsterapie wat die fonds ongeveer R307 000 per maand uit die sak gejaag het, en duurder sou word namate Zachary se gewig toeneem. “Ons het innige empatie met Zachary en sy gesin,” het Ettie da Silva, hoofbeampte van Medihelp, ná die RMS-uitspraak aan Maroela Media gesê. “Wanneer besluite oor befondsing geneem word, gaan Medihelp uiters versigtig te werk om konsekwent op te tree, alle beskikbare feite te evalueer – klinies en finansieel – om te verseker dat ons aan wetlike riglyne voldoen, en eindelik in die beste belang van al ons lede optree.” Die RMS het onder meer bevind dat Medihelp wettig opgetree het toe hulle die behandeling destyds afgekeur het, dat Elaprase nie as ŉ hospitaalbehandeling by staatsfasiliteite beskikbaar is of deur die staat verkry word nie, en dus tot die gevolgtrekking gekom dat Elaprase nie as ŉ voorgeskrewe minimumvoordeel (VMV)-behandeling vir Huntersindroom beskou kan word nie. Kelly du Plessis, uitvoerende hoof van RDSA saam met Zachary se ouers, Michaney en Jacques de Wet, tydens ’n vorige hofverskyning. (Foto: Verskaf) Die RMS het ook uitgewys dat die medikasie nie kostedoeltreffend en bekostigbaar vir die mediese fonds is nie en nie noodwendig ŉ pasiënt se lewensgehalte sal verbeter nie. Die behandeling sal eindelik ook tot verhoogde premies lei en die fonds se volhoubaarheid in geheel negatief beïnvloed. Die De Wets en RDSA het reeds appèl teen die RMS se besluit aangeteken, en wil, in samewerking met RDSA, die hooggeregshof Dinsdag vra om regter Anthony Miller se vroeëre bevel te bekragtig totdat die appèlproses in geheel afgehandel is. Die hooggeregshof het vroeër ŉ tussentydse bevel toegestaan dat Medihelp die behandeling moet betaal nadat die fonds dit aanvanklik afgekeur het. Ná die afkeuring, het Michaney ŉ klag teen Medihelp by die RMS ingedien, maar omdat die klagteproses meer as twee jaar kan duur, het die De Wets en RDSA die hooggeregshof genader om Medihelp te dwing om vir die behandeling te betaal totdat die klag afgehandel is. Die bevel is op 26 Augustus deur Miller toegestaan, en Medihelp het gevolglik magtiging vir Elaprase toegestaan. Die magtiging was vanaf 31 Augustus tot 2 Maart 2023 geldig. Ná die RMS se beslissing, wat Medihelp op 2 Desember ontvang het, het die fonds sy magtiging vir die behandeling egter dadelik gestop. Kelly du Plessis, uitvoerende hoof van RDSA, het Dinsdag aan Maroela Media gesê dat Zachary goed reageer op die behandeling wat hy sedert Augustus ontvang het, en “groot verbetering” toon. Du Plessis meen die tussentydse bevel was aan die uitkoms van die RMS-proses onderworpe, en dat Medihelp die behandeling moet betaal totdat die proses nou in geheel afgehandel is – dit sluit die jongste appèl teen die RMS-uitspraak in.